Nafarroako Parlamentuko Mahaiak, 2021eko urtarrilaren 11n egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Cristina Ibarrola Guillén andreak aurkezturiko galdera, COVID-19aren aurka jarri diren txertoen datuak gardentasunaren atarian argitaratzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko urtarrilaren 11n

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikia dagoen Cristina Ibarrola Guillén andreak, Legebiltzarraren Erregelamenduan ezarritakoaren babesean, galdera hau aurkezten du, idatziz erantzun dakion:

Europako eta munduko herrialde askok COVID-19aren aurkako txertaketa-tasa argitaratzen dute txertaketa hasi zen momentutik aurrera.

Autonomia-erkidego batzuk ere informazio hori jakinarazten ari dira.

Nafarroak 2020ko abenduaren 27an hasi zuen COVID-19aren aurkako txertaketa.

Aspalditik jakin dugu Nafarroako herritarrei txertoa jartzen hasi zireneko data, eta txertaketa-tasa datu itxaropentsua eta garrantzitsua da pandemiaren egungo unean:

Zergatik ez ditu Nafarroako Gobernuak, txertaketa hasi zenetik, gardentasun-atarian argitaratzen emandako txertoen datuak, txertatutako biztanleriaren tasa eta beste autonomia-erkidego eta herrialde batzuekiko alderaketa ezagutzeko aukera emanen luketenak?

Nafarroako Gobernuak ba al du informazio hori argitaratzeko asmorik? Baiezkoan, noiz hasiko da hori egiten?

Iruñean, 2021eko urtarrilaren 4an

Foru parlamentaria: Cristina Ibarrola Guillén